Kommissionens beslutning

af 22. maj 2002

om Spaniens støtte til virksomheden Hunosa i 1998, 1999, 2000 og 2001

(meddelt under nummer K(2002) 1895)

(Kun den spanske udgave er autentisk)

(EØS-relevant tekst)

(2002/583/EKSF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Kul- og Stålfællesskab,

under henvisning til Kommissionens beslutning nr. 3632/93/EKSF af 28. december 1993 om fællesskabsordningen for statsstøtte til kulindustrien(1), særlig artikel 2, stk. 1, og artikel 9, og

ud fra følgende betragtninger:

I

(1) Med sine breve af 19. og 21. marts 2001 underrettede Spanien i overensstemmelse med artikel 9, stk. 1, i beslutning nr. 3632/93/EKSF Kommissionen om de finansielle foranstaltninger, det havde til hensigt at træffe for virksomheden Hulleras del Norte SA (Hunosa) i løbet af 2001.

(2) I sit brev af 30. marts 2001 pålagde Kommissionen Spanien under henvisning til EKSF-traktatens artikel 88 at fremsætte sine bemærkninger om den tidligere virksomhed Minas de Lieres SA's anlæg og deres tilstand og om disse anlægs driftsresultater i tidsrummet 1998-2000. De pågældende anlæg havde været genstand for lukningsforanstaltninger, som blev finansieret med statsstøtte, men blev senere genåbnet af virksomheden Hunosa under navnet produktionsenheden "Pozo Siero". Spanien svarede med sine breve af 14. maj og 14. august 2001. Kommissionen bad om yderligere oplysninger i sine breve af 13. september og 14. december 2001 og 13. februar 2002. Spanien gav Kommissionen sit svar herpå i sine breve af 9. januar og 8. marts 2002.

(3) I beslutning 2002/241/EKSF af 11. december 2001 om Spaniens støtte til kulindustrien i 2001(2) godkendte Kommissionen en del af den støtte, Spanien havde til hensigt at give virksomheden Hunosa's produktionsenheder, bortset fra "Pozo Siero" (Minas de Lieres SA's tidligere anlæg). I overensstemmelse med beslutning nr. 3632/93/EKSF udtalte Kommissionen sig om de øvrige foranstaltninger, det vil nærmere betegnet sige:

a) en støtte på 36060726,26 EUR (6000 mio. ESP) til dækning af virksomheden Hunosa's driftstab på sine produktionsenheder

b) en støtte på 28818530,41 EUR (4795 mio. ESP) til dækning af de tekniske omkostninger ved lukning af mineanlæg i forbindelse med aktivitetsindskrænkningsforanstaltningerne i kulindustrien.

(4) De finansielle foranstaltninger, Spanien har truffet til fordel for virksomheden Hunosa, er i overensstemmelse med bestemmelserne i artikel 1 i beslutning nr. 3632/93/EKSF. Kommissionen skal derfor udtale sig om disse foranstaltninger i henhold til denne beslutnings artikel 9, stk. 4. Kommissionen foretager sin vurdering på grundlag af de generelle målsætninger og kriterier i beslutningens artikel 2 og de særlige kriterier i dens artikel 3 og 4 og under hensyntagen til det fælles markeds funktionsdygtighed. I forbindelse med sin undersøgelse vurderer Kommissionen desuden i henhold til beslutningens artikel 9, stk. 6, om foranstaltningerne er i overensstemmelse med den aktivitetsindskrænkningsplan for virksomheden Hunosa, som Kommissionen har afgivet positiv udtalelse om i beslutning nr. 98/637/EKSF(3).

II

(5) I beslutning 94/1972/EKSF(4) og 98/637/EKSF afgav Kommissionen udtalelse om, hvorvidt afsnittene 1994-1997 og 1998-2001 i den aktivitetsindskrænkningsplan for virksomheden Hunosa, som Spanien havde anmeldt, var i overensstemmelse med de generelle og særlige målsætninger i beslutning nr. 3632/93/EKSF.

(6) Kommissionen konstaterede, at dens krav til Spanien i beslutning 98/637/EKSF om, at "det tidligere firma Minal de Lieres SA's mineanlæg, som er overtaget af Hunosa, skal begynde den endelige lukning inden den 31. december 1999", ikke var blevet opfyldt inden for den fastsatte frist. Kommissionen indledte med sin åbningsskrivelse af 30. marts 2001 en procedure for at undersøge, om den manglende overholdelse af dette lukningstidspunkt havde betydet udbetaling af støtte til dækning af produktionsomkostninger mellem den 1. januar 1998 og lukningstidspunktet.

(7) I beslutning 2002/241/EKSF meddelte Kommissionen, at den senere ville udtale sig om den støtte, som virksomheden Hunosa kan have benyttet til den tidligere virksomhed Minas de Lieres SA's produktionsanlæg. Kommissionen anslog, at denne støtte kunne beløbe sig til i alt 36060726,26 EUR (6000 mio. ESP) som aktivitetsindskrænkningsstøtte i henhold til artikel 4 i beslutning nr. 3632/93/EKSF og i alt 28818530,41 EUR (4795 mio. ESP) som støtte til dækning af de tekniske omkostninger i forbindelse med lukning af mineanlæg i henhold til artikel 5 i beslutning nr. 3632/93/EKSF.

(8) Virksomheden Hunosa omfattes af en lukningsplan på grundlag af artikel 4 og 8 i beslutning nr. 3632/93/EKSF, hvis udløbsfrist efter beslutningens udløb er berettiget af særlige sociale og regionale grunde. Virksomheden Hunosa modtager aktivitetsindskrænkningsstøtte i henhold til artikel 4 i beslutning nr. 3632/93/EKSF på den betingelse, at der foretages en gradvis og fortsat aktivitetsindskrænkning, som fører til en væsentlige nedskæring inden udløbet af beslutning nr. 3632/93/EKSF.

(9) I tidsrummet 1994-2001, hvor beslutning nr. 3632/93/EKSF var i kraft, faldt virksomheden Hunosa's produktionskapacitet fra 3,1 mio. tons i 1993 til 1,8 mio. tons i 2001, svarende til en formindskelse på 42 %. Arbejdsstyrken blev skåret ned fra 13153 i slutningen af 1993 til 6151 i slutningen af 2001, dvs. en formindskelse på 53 %. Produktionsomkostningerne holdt sig omkring 300 pr. ton stenkulsækvivalent (TSKE) mod en salgspris på 56 EUR/tske på importeret kul, der leveres til de spanske kraftværker. Denne udvikling skal ses i sammenhæng med nedskæringen af produktionskapaciteten i Fællesskabet som helhed, hvor den faldt fra 152,5 mio. tons i 1993 til 82,44 mio. tons i 2001, dvs. en formindskelse på 46 %. I Fællesskabet som helhed er sektorens arbejdsstyrke faldet fra 175263 i slutningen af 1993 til 87800 i slutningen af 2001, dvs. en formindskelse på 50 %. De gennemsnitlige produktionsomkostninger i Fællesskabet er på 115 EUR/tske. I denne situation fortsatte virksomheden Hunosa med at ansætte nye medarbejdere og lukkede kun et begrænset antal produktionsanlæg. Desuden genåbnede den den tidligere virksomhed Minas de Lieres SA's produktionsanlæg, som havde været omfattet af lukningsforanstaltninger i årene 1992 og 1993 og modtaget statsstøtte hertil.

(10) Kommissionen mener, at virksomheden Hunosa ganske vist fulgte en aktivitetsindskrænkningsplan i overensstemmelse med beslutning nr. 3632/93/EKSF i tidsrummet 1994-2001, men samtidig traf en række foranstaltninger, hvorved de aktivitetsindskrænkninger, der blev foretaget i det pågældende tidsrum, mister deres betydning for de strukturomlægningsforanstaltninger, der foretages i Fællesskabet.

III

(11) Kommissionen skal undersøge, om virksomheden Hunosa's manglende overholdelse af de særlige betingelser, som den tidligere virksomhed Minas de Lieres SA's produktionsanlæg var underlagt, har givet anledning til en misbrug af støtten, som rejser tvivl om, hvorvidt den støtte, der tidligere er udbetalt i kraft af beslutning nr. 3632/93/EKSF er forenelig med det fælles marked.

(12) I sit brev af 14. maj 2001 sendte Spanien Kommissionen oplysninger om den tidligere virksomhed Minas de Lieres SA's anlæg, som udnyttes af virksomheden Hunosa, og deres tilstand. I brevet vedlagde Spanien en meddelelse fra Hunosa, hvori virksomheden oplyste, at dens produktion på de pågældende anlæg i årene 1998, 1999 og 2000 beløb sig til henholdsvis 33000 tske, 54000 tske og 52000 tske, og at den ikke havde modtaget statsstøtte til dækning af driftstabene. Kommissionen mente, at Hunosa's driftstab på den tidligere virksomhed Minas de Lieres SA's anlæg i tidsrummet 1998-2000 var større end opgivet, da virksomheden i sine opgivelser ikke medtog omkostninger til arbejdskraft og kapitaludgifter. Kommissionen anslog, at driftstabene i årene 1998, 1999 og 2000 og de forventede driftstab i 2001 kunne beløbe sig til 6000 mio. ESP, og den bad derfor i sit brev af 10. december 2001 Spanien om yderligere oplysninger.

(13) I sit brev af 9. januar 2002 gav Spanien Kommissionen oplysninger om Hunosa's produktionsomkostninger i forbindelse med den tidligere virksomhed Minas de Lieres' anlæg (produktionsenheden Pozo Siero). Driftstabene på produktionsenheden Pozo Siero i 1998, 1999, 2000 og første halvår 2001 beløb sig til henholdsvis 6899618,96 EUR (1148 mio. ESP), 7079922,59 EUR (1178 mio. ESP), 5529311,36 EUR (920 mio. ESP) og 528890,65 EUR (88 mio. ESP), det vil i alt sige 20037743,56 EUR (3334 mio. ESP). Spanien meddelte, at Hunosa den 30. juni 2001 havde indstillet aktiviteterne på den tidligere virksomhed Minas de Lieres SA's produktionsanlæg for at træffe sikkerheds- og miljøbeskyttelsesforanstaltninger inden den endelige opgivelse af minen.

(14) Virksomheden Hunosa's manglende opfyldelse af de betingelser, Kommissionen havde fastsat, da den udtalte sig om den tidligere virksomhed Minas de Lieres SA's anlæg, har givet anledning til en misbrug af støtten, der rejser tvivl om, hvorvidt den støtte, der i årene 1998, 1999 og 2000 er blevet udbetalt i kraft af beslutning nr. 3632/93/EKSF, er forenelig med det fælles marked. Den aktivitetsindskrænkningsstøtte på i alt 19508852,91 EUR (3246 mio. ESP), som Spanien tildelte virksomheden Hunosa i årene 1998, 1999 og 2000 til dækning af driftstabene på produktionsenheden "Pozo Siero" (den tidligere virksomhed Minas de Lieres SA's anlæg) er ikke i overensstemmelse med beslutning nr. 3632/93/EKSF, navnlig ikke dens artikel 4, og derfor ikke forenelig med det fælles marked.

(15) Den støtte på 528890,95 EUR (88 mio. ESP), som Spanien har til hensigt at tildele Hunosa til dækning af driftstab på "Pozo Siero" i året 2001, er heller ikke i overensstemmelse med beslutning nr. 3632/93/EKSF, navnlig ikke dens artikel 4, og derfor ikke forenelig med det fælles marked.

(16) Støtten på 35531835,61 EUR (5912 mio. ESP) for året 2001 skal dække driftstab på virksomheden Hunosa's øvrige produktionsenheder og er i overensstemmelse med artikel 4 i beslutning nr. 3632/93/EKSF og derfor forenelig med det fælles marked.

(17) Den støtte, Spanien har givet virksomheden Hunosa til dækning af driftstab på "Pozo Siero" (den tidligere virksomhed Minas de Lieres SA's anlæg) må betragtes som et uberettiget likviditetsforskud og skal derfor forrentes af modtageren til markedsrente. Renterne beregnes fra den dato, hvor støtten blev udbetalt til modtageren.

IV

(18) Spanien har allerede i 1992 og 1993 ydet støtte til lukning af den tidligere virksomhed Minas de Lieres SA's anlæg og kan derfor ikke give yderligere støtte til dette formål. I sit brev af 9. januar 2002 meddelte Spanien Kommissionen, at den tidligere virksomhed Minas de Lieres SA's anlæg i andet halvår 2001 påførte virksomheden Hunosa tekniske lukningsomkostninger på 3696224,44 EUR (615 mio. ESP). Støtten til dækning af disse omkostninger er ikke i overensstemmelse med beslutning nr. 3632/93/EKSF, navnlig ikke dens artikel 5.

(19) I sit brev af 8. marts 2002 meddelte Spanien, som svar på Kommissionens brev af 13. februar 2002, at de ekstraordinære udgifter for året 2001, som skyldes ekstraordinære afskrivninger i forbindelse med lukning af andre af virksomheden Hunosa's produktionsenheder (bortset fra lukningsomkostningerne for den tidligere virksomhed Minas de Lieres SA's anlæg) beløber sig til 56332864,54 EUR (9373 mio. ESP). I beslutning 2002/241/EKSF havde Kommissionen bemyndiget Spanien til at udbetale virksomheden Hunosa et beløb på 31210558,58 EUR (5193 mio. ESP). Restbeløbet på i alt 25122305,96 EUR (4180 mio. ESP) svarer til omkostningerne ved lukning af andre produktionsenheder end Minas de Lieres SA's tidligere anlæg og er i overensstemmelse med beslutning nr. 3632/93/EKSF, navnlig dens artikel 5. Denne støtte er derfor forenelig med det fælles marked.

V

(20) Spanien påser, at den støtte til den løbende produktion, som behandles i denne beslutning, ikke giver anledning til forskelsbehandling af producenter, opkøbere og forbrugere på det fælles marked for kul.

(21) Spanien påser i overensstemmelse med EKSF-traktatens artikel 86, at støtten begrænses til det, som er strengt nødvendigt af hensyn til de sociale og regionale forhold, der præger kulindustriens tilbagegang i Fællesskabet. Spanien påser navnlig, at den støtte i henhold til artikel 5 i beslutning nr. 3632/93/EKSF, som skal dække de tekniske lukningsomkostninger, udelukkende anvendes til det formål, der er fastsat i beslutningens bilag, og at de kapacitetslukninger, støtten tager sigte på, er effektive og sker under de bedst mulige sikkerheds- og miljøbeskyttelsesforhold.

(22) Ifølge artikel 9, stk. 5, i beslutning nr. 3632/93/EKSF skal enhver udbetaling fra Spanien til virksomheden Hunosa, som finder sted, inden Kommissionen har givet tilladelse, eller er større end den godkendte støtte til denne virksomhed for regnskabsåret 2001, fuldt ud tilbagebetales af modtagervirksomheden inden en måned fra den dato, hvor denne beslutning blev meddelt Spanien. Beløbet forrentes af virksomheden Hunosa til markedsrentesats.

(23) Ifølge artikel 3, stk.1, andet led, og artikel 9, stk. 2 og 3, i beslutning nr. 3632/93/EKSF skal Kommissionen kontrollere, at støtten udelukkende gives til de formål, som er anført i beslutningens artikel 4. Spanien giver senest den 30. juni 2002 meddelelse om de støttebeløb, der faktisk er blevet tildelt i 2001, og oplyser om eventuelle reguleringer af de oprindeligt angivne beløb. Spanien leverer i forbindelse med denne årlige indberetning alle oplysninger, som er nødvendige for at efterprøve kriterierne i de pågældende artikler.

(24) Kommissionen har ved sin godkendelse af støtten taget hensyn til behovet for i videst muligt omfang at afhjælpe de sociale og regionale følger af kulindustriens strukturomlægning på baggrund af den økonomiske og sociale situation, de pågældende miner befinder sig i.

(25) På baggrund heraf og på grundlag af de oplysninger, Spanien har givet, er støtteforanstaltningerne til fordel for kulindustrien forenelige med målsætningerne i beslutning nr. 3632/93/EKSF og med det fælles marked -

VEDTAGET FØLGENDE BESLUTNING:

Artikel 1

Spaniens statsstøtte til virksomheden Hulleras del Norte SA (Hunosa) i årene 1998, 1999, 2000 og 2001 på henholdsvis 6899618,96 EUR (1148 mio. ESP), 7079922,59 EUR (1178 mio. ESP), 5529311,36 EUR (920 mio ESP) og 528890,65 EUR (88 mio. ESP) til dækning af driftstab på den tidligere virksomhed Minas de Lieres SA's anlæg ("Pozo Siero") og støtten på 3696224,44 EUR (615 mio. ESP) til dækning af ekstraordinære omkostninger i forbindelse med lukning af disse anlæg i året 2001 er uforenelige med det fælles marked.

Artikel 2

1. Spanien træffer alle nødvendige foranstaltninger for at få virksomheden Hunosa til at tilbagebetale den støtte på i alt 19508852,91 EUR (3246 mio. ESP) for årene 1998, 1999 og 2000, som ulovligt er blevet stillet til dens rådighed.

2. Tilbagebetalingen foretages straks og følger de nationale procedurer, forudsat at de tillader øjeblikkelig og effektiv udførelse af denne beslutning. Den tilbagebetalingspligtige støtte forrentes fra det tidspunkt, hvor den stod til modtagerens rådighed, og til tilbagebetalingstidspunktet.

Artikel 3

Spanien bemyndiges til i regnskabsåret 2001 at udbetale følgende støtte til virksomheden Hunosa:

a) en aktivitetsindskrænkningsstøtte i henhold til artikel 4 i beslutning nr. 3632/93/EKSF på i alt 35531835,61 EUR (5912 mio. ESP)

b) en støtte til dækning af ekstraordinære udgifter i henhold til artikel 5 i beslutning nr. 3632/93/EKSF på i alt 25122305,96 EUR (4180 mio. ESP), som skal dække de tekniske omkostninger ved lukning af mineanlæg i forbindelse med aktivitetsindskrænkningsforanstaltningerne i den spanske kulindustri.

Artikel 4

Spanien træffer i overensstemmelse med EKSF-traktatens artikel 86 de almindelige eller særlige foranstaltninger, som er nødvendige for at sikre, at de forpligtelser, der følger af denne beslutning, opfyldes. Spanien påser, at den godkendte støtte anvendes til de angivne formål, og at alle udgifter, der ikke afholdes, er for højt anslåede eller anvendes ukorrekt i forhold til denne beslutnings bestemmelser, tilbagebetales.

Artikel 5

Ifølge artikel 9, stk. 5, i beslutning nr. 3632/93/EKSF skal enhver udbetaling fra Spanien til virksomheden Hunosa, som finder sted, inden Kommissionen har givet tilladelse, eller er større end det godkendte støttebeløb til virksomheden for regnskabsåret 2001, tilbagebetales fuldt ud inden en måned fra den dato, hvor denne beslutning blev meddelt Spanien. Beløbet forrentes af virksomheden Hunosa til markedsrente.

Artikel 6

Spanien giver senest den 30. juni 2002 Kommissionen meddelelse om det støttebeløb, der faktisk er blevet udbetalt til virksomheden Hunosa i 2001.

Artikel 7

Denne beslutning er rettet til Kongeriget Spanien.

Udfærdiget i Bruxelles, den 22. maj 2002.

På Kommissionens vegne

Loyola De Palacio

Næstformand

(1) EFT L 329 af 30.12.1993, s. 12.

(2) EFT L 82 af 26.3.2002, s. 11.

(3) EFT L 303 af 13.11.1998, s. 57.

(4) EFT L 385 af 31.12.1994, s. 31.